b'\n_START_ARTICLE_\nJezero (krater)\n_START_SECTION_\nGeologija\n_START_PARAGRAPH_\nNa podlagi podatkov, ki jih je poslala sonda odprave Mars Express, so v kraterju in okolici zaznali glinene minerale. Kasneje so to potrdili tudi podatki s sonde Mars Reconnaissance Orbiter. Ilovica nastaja v prisotnosti vode, zato sklepajo, da je bila neko\xc4\x8d na tem obmo\xc4\x8dju stalna voda. Poleg tega je slikanje povr\xc5\xa1ja razkrilo mre\xc5\xbeo \xc5\xa1estkotnikov, tak vzorec pa nastane, ko se glina izsu\xc5\xa1i. Glede na pri\xc4\x8dakovano globino kraterja take velikosti so v njem nalo\xc5\xbeeni sedimenti v globini enega kilometra. Glede na obseg sedimentacije in velikost delte nadalje sklepajo, da je bila voda prisotna v obdobju enega do deset milijonov let._NEWLINE_Zaradi teh zna\xc4\x8dilnosti kraterju posve\xc4\x8da veliko pozornosti NASA pri na\xc4\x8drtovanju vesoljskih odprav, saj bi lahko bili pogoji, ki so neko\xc4\x8d vladali na tem obmo\xc4\x8dju, primerni za razvoj \xc5\xbeivljenja na Marsu. Kot mo\xc5\xbeno mesto za pristanek je bil omenjen \xc5\xbee med na\xc4\x8drtovanjem odprave Mars Science Laboratory (izstreljen 2011), leta 2018 pa ga je agencija izbrala kot cilj za novo robotsko odpravo, Mars 2020. Ta odprava naj bi z Marsa prinesla vzorce kamnin.'